khistorydata/jeongjo-sjw-relations huggingface dataset:
정조 12년
咸鏡監司李崇祜疏曰伏以來日卽流虹聖節遙想在廷群工小大歡欣獻山斗之籌祝震索之慶臣適遠滯不得同忭末班永夕南望寸心耿結念臣衰朽癃痼夫豈堪於北門鎖鑰之重而除旨之初事會滚急未暇一陳肝膈遂致遽奉符節按豐沛之故壃摠關塞之列郡若可以容易擔荷然者居然歲欲周矣未效攬轡之志徒作養病之坊架漏之營務集毛之民瘼一未下手無異尸居寤寐愧懼不寒而栗向於經霖傷濕之餘痞漲宿症挾感益肆飮啜專廢床笫委身者蓋數旬矣雖當各陵殿奉審之月斷無戒程之望方思陳懇之計乃因恤災之聖念俯飭省部之行期恩諭屢降責勉愈摯當此南北俱歉乙丙靡安之時如臣之頂踵皆恩者顧戀殘喘臨事引去義有所不敢遂乃拚棄安危力疾驅策纔遍南界轉審北地而賤疾又闖發蓋臣病祟祟在勞動凡於行役少有飮啖則必致關格故登道之戒先在節食終日所延命不過數呷糜粥以是信宿之地猶能自力及至長程多日胃氣不接眞元自脫則外邪輒乘之今行日閱三旬路涉數千入北纔數宿又遇初寒朔風頑痰塞胸積塊又肆欲進則無望自力欲留則無路醫治忽忽自危誠恐委命草莽遂不得不擔舁復路間關還次臣於春巡時必欲抵慶興奉審碑閣而到鏡城疾作未免徑還今又如此來春監賑之不如此又未可知噫人臣之涓埃報答政在於此等處奔走殫竭而事與心違生不如死況北民之望朝廷如日下其所以承聆德音惟旬宣之行是俟而以疾痛必呼之心値禾麥俱無之歲不得見道臣一面以導達其危急爲道臣者又不能親問疾苦以效其救焚拯溺之義則邊民之鬱悒何如國體之苟簡何如此其罪不但病駘之不堪久駕鉛刀之不足屢試而已則至如賤軀疾病有不暇論伏乞聖明亟命攸司削臣之職治臣之罪使賑事不至玩愒私分得以少安焉云云答曰省疏具悉行部之入北關中路扶病輟還云民事雖可悶方有別遣使行此時南關事專委方伯不可徑遞卿其勿辭調理察任
정조 12년
正言朴載淳疏曰伏以臣卽伏見王府啓本則有逆醫廷楫移配昌城之命噫廷楫國家之劇逆也臣民之血讎也萬剮千斫不足以贖其罪食肉寢皮不足以洩此憤臣固知明命之雖出於恤北民之盛意而王章未伸之前不得已移之則窮海絶島耳何可自北而西稍近一步哉朝紙見名心瞻俱𢥠善地許移怨恨益激側聽屢日宜有爭執之論而寥寥無聞臣安得默無一言上負我世子在天之靈下遏環東土罔極之憤哉臣謂逆醫廷楫亟命有司押囚於海外絶遠之地斷不可已也且臣抑有私義之難安者不得不附陳焉臣之向時疏辭只因職忝臺地遇事一言乃有大僚追後請推之擧近規罕覯有難終默略以數字竊附避嫌之義而及伏見大僚箚本則過自引咎殆若指臣以用意者臣於此實不勝瑟縮不安也臣所謂意慮不到者何嘗影響於拶逼盛氣等語而至若百端憂畏之句遣辭切緊臣不知可憂可畏於臣疏者果何事也且都差員事何關於大臣而替當當律尤非凡腹之所度也以大臣休休之量何不諒臣之本心而深看之至是也臣自信無他不必多卞而大僚巽章旣緣臣疏則臣何可一日晏然於職名乎伏乞聖明亟賜鐫斥因治臣罪以肅朝綱以安微分焉云云答曰省疏具悉所陳事勿煩爾其勿辭察職
정조 12년
戊申九月二十八日午時上御重熙堂右承旨入侍時右承旨趙衍德記事官金孝建尹行任金祖淳以次進伏訖上曰有司堂上入侍賤臣承命出與備局有司堂上李秉模偕入進伏上曰北關賑事往問於左相具意見書入爲可秉模承命退出上曰戶判入侍賤臣承命出與戶曹判書徐有隣偕入進伏上曰領右相處果往議否有隣曰臣承命往問於領相則領相以爲北關民事誠爲可悶送慰諭御使時一依癸卯年監賑事例使之慰諭後留在北關監其賑事右相之意亦如領相矣命退諸臣以次退出
정조 12년
戊申九月二十八日午時上御誠正閣同副承旨入侍時同副承旨李敏輔假注書白慶楷記事官李相璜金祖淳以次進伏訖上曰右副承旨入侍出榻敎賤臣承命出與右副承旨金履正偕入進伏上曰近來院中紀綱殊甚懈弛其須以猛濟之漸就收拾之方可也命退承史以次退出
정조 12년
戊申九月二十八日申時上御重熙堂坐直承旨入侍時右副承旨金履正假注書白慶楷記事官李相璜金祖淳以次進伏訖上命書傳敎曰民與國之維持防範一則風敎二則典刑近來爲守令者不畏朝廷恣行己私貪虐成習懲艾無聞向於賓筵以三令之意先發言端而至於鄭駿采事觀此嶺伯査啓駿采所爲不可但以駭妄言違越三百六十州揭板受敎非啓下文書非廟堂行會而謂以圃署莊土望呈偏聽囑托賊害平民此固難赦之大罪而猶屬第二件事以其悖姪之訐引築殺無罪之猶父風化可謂掃地矣不杖不刑捧築棍撞期於斃而後已此外事因他條査現而酷刑致命者又有之典憲亦可謂蔑如矣本府土俗素稱梗頑尙猛之治雖似無怪猛亦有許多般駿采之年前湖邑駭擧已不近於常性今番現發又如是其無狀況十一廾一之說旣登於査案事實之十分信然方令更査而渠亦人耳何以得此又況曾經近侍之人乎時値藏刑姑難拿來嚴覈其罪狀道啓旣請攸司稟處何待回啓昌原府使鄭駿采爲先卽其地方定配待用刑令該府拿來究問以懲他守宰不畏法之類又命書傳敎曰再明日次對進定於明日上曰昌原府使之代令該曹口傳擇差待下批明日辭朝出榻敎命退承史以次退出
정조 12년
傳于李時秀曰同副承旨入侍
정조 12년
李時秀啓曰卽伏見刑曹別單則各道査啓之過限不修上者至於九度之多該道之許久稽滯該曹之不爲論勘俱極未安各該道道臣及該曹當該堂上竝推考何如傳曰允遲滯委折令該曹該府査問各該道臣處使之據實狀聞其中殺獄回啓之尙不爲之雖過矣猶可說也其他行査之至今不爲尤爲未安嚴飭諸道使之斯速封啓可也
정조 12년
以守禦使狀啓南漢軍餉丙午停退各穀收捧令廟堂稟旨事傳于金履正曰摠廳舊還纔已分排本廳之竝擧於一時在畿民雖甚疲困兩廳所管地方旣有南北之殊此狀啓當依此許施而分數多寡果相當乎令廟堂草記稟處
정조 12년
以原春監司狀啓十月令宗廟薦新及進上生銀魚節序差早限內不得封進惶恐待罪事傳于金履正曰勿待罪事回諭
정조 12년
李敏輔以景慕宮郞廳以都提調意啓曰本宮御覽植木帖子每四季朔修整以入矣今季朔則別無生枯之可以修整者故御覽植木帖子不得請出之意敢啓傳曰知道
정조 12년
李敏輔以漢城府言啓曰依下敎上言行査本道後限未滿未及回啓處別單書入之意敢啓傳曰知道自本府催促此後無敢遲滯過限處自本府草記請推道伯如是申飭之後又復因循本府堂上難免重勘以此惕念可也
정조 12년
李敏輔以賑恤廳言啓曰各道行査査啓未及上來者別單書入事命下矣本廳行査未限滿處別單書入之意敢啓傳曰知道
정조 12년
李敏輔以禮曹言啓曰各道孝烈上言行査人別單書入之意敢啓傳曰待明年歲首査啓旣有定式此草記還給
정조 12년
金履正以備邊司言啓曰因守禦使金鍾秀本廳餉還丙午條收捧事狀啓批旨有分數多寡令廟堂草記之命矣卽見其狀本則以爲軍餉設置法意甚重而近因年事荐歉停退居多收捧無期徒擁虛簿今年穡事比前豐登各年未捧三萬九千四百餘石中丙午停退各穀一萬二千五百八石零收捧事請令廟堂稟旨分付矣今此一萬二千五百餘石之數雖似稍過本州地方非比小邑則迨此登棯之歲準捧最近之條庶不至於民力之大窘依狀請施行之意分付何如傳曰允
정조 12년
李時秀以刑曹言啓曰依傳敎諸道行査已過限未過限處別單書入之意敢啓傳曰知道依院啓批旨擧行而此後又復有過限之弊則不卽摘發論罪卿等難免重勘以此惕念可也
정조 12년
李時秀以義禁府言啓曰洪秉益杖一百收贖告身盡行追奪事照律草記批旨內如有功議各減一等事命下矣洪秉益七代祖瑞龍靖社原從功臣云減一等杖九十收贖奪告身四等之意敢啓傳曰知道
정조 12년
禮曹啓目粘連黃州幼學皇甫淙上言回啓大臣之議如此上裁何如判付啓諸大臣之議各有參差分明除良無主而造主仍定不祧果有可據之例乎自卿曹詳考可據文跡論理指一回啓爲良如敎
정조 12년
又啓目粘連洪州幼學金邦彦上言回啓大臣之議如此上裁何如判付啓依大臣議施行爲良如敎
정조 12년
兼都承旨沈豐之監劑直左承旨李時秀坐右承旨趙衍德坐左副承旨尹行元藥院直右副承旨金履正坐直同副承旨李敏輔坐直注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于李時秀曰同副承旨馳詣宗廟景慕宮奉審摘奸以來
정조 12년
以禁府都囚徒得于金履正曰趙燮沈趾賢丁文壽白光澤考律草記勘放申大龜白仁章旣已汰去放送
정조 12년
以濟州牧使狀啓本島三邑癘疫寢息緣由馳啓事傳于李敏輔曰其在一視之意島民亦吾民也遘癘而扎瘥至於此多聞甚驚惻五月以後雖曰稍息其前數朔因病廢農可推而知不惟農事爲然本島專尙鮑作之利如是之際漁業亦豈能如意乎大抵本島進貢物種如魚鰒等品在御供別無所關在島民徒滋苦瘼每見來貢之物目輒先蹙眉未暇念及於味之適口與否今年因病死亡之類別加存恤其貧無依窮不聊而或未收瘞者自官助給葬酬且其因病失農業者失漁業者特竝量減稅額每朔物膳追鰒引鰒烏賊魚等種切勿以擅便爲拘準此減稅數爻須卽減封俾朝家一視之澤無有遐邇之別事令廟堂三懸鈴行會
정조 12년
金履正以景慕宮朔祭獻官言啓曰太常所進柚子薦新今方來到而或當祭享之時則例有兼薦之儀而宮門已閉不得擅開何以爲之敢稟傳曰開門捧入
정조 12년
李敏輔以文禧廟營建廳言啓曰本廳堂上戶曹判書臣徐有隣與監造官繕工監監役臣趙鎭奎進詣本廟奉審則廟內外俱無頉處之意敢啓傳曰知道
정조 12년
金履正以兵曹言啓曰依下敎本營中旬時禁軍將校等別技入格單子修正以入之意敢啓傳曰知道
정조 12년
李時秀以壯勇營言啓曰本營支放不足之數不可不請得取用矣關西遼軍木三十同別餉木二十同別餉錢二萬兩依領相議準此數移劃本營以爲需用之地何如傳曰允
정조 12년
李敏輔以摠戎廳言啓曰本廳京標下軍及北漢標下軍僧軍等中旬賞試才入格者一從分數多寡自本廳依例施賞別單書入之意敢啓傳曰知道因御將筵奏批旨旣有依施之命則其後各營門擧行但當依朝令釐正觀此別單只以軍兵鳥銃入格書入然則將校以下騎步射技本營獨不爲乎難免不察卿則從重推考別單更爲修正以入若此兵曹守禦廳未入啓將校等射技雖已頒賞之後一體書入別單以爲自今爲式之地事令政院分付可也
정조 12년
金履正以摠戎廳言啓曰本廳將校軍兵及北漢將校軍兵僧將校軍兵等中旬賞試才設行後別單書入之意敢啓傳曰知道
정조 12년
金履正以摠戎廳言啓曰本廳試才時鳥銃沒技之類別單書入曾有前例矣今番中旬賞試才時鳥銃沒技軍依例別單書入之意敢啓傳曰知道
정조 12년
李時秀以刑曹言啓曰金在深自本曹遠地定配事命下矣依傳敎金在深全羅道海南縣定配所卽爲押送事分付道臣之意敢啓傳曰知道
정조 12년
李時秀以義禁府言啓曰昌原前府使鄭駿采爲先卽其地方定配待用刑令該府拿來究問以懲他守宰不畏法之類事承傳啓下矣鄭駿采自任所未及上來以承傳內辭意具罪目依例發遣府書吏卽其地方昌原府爲先定配之意敢啓傳曰知道
정조 12년
李時秀以義禁府言啓曰保放罪人趙燮沈趾賢丁文壽時囚罪人白光澤考律草記勘放申大龜白仁章旣已汰去放送事命下矣申大龜白仁章放送而趙燮傳旨內無論罪之輕重定配罪人之兩次逃躱寧有如許紀綱該郡事萬萬駭然令該府拿來重繩罪沈趾賢咸鏡監司李崇祜狀啓內罪人防守之節何等嚴重而本邑定配罪人白伐男到配未幾有此逃失之患已極可駭而見失三朔後遞歸而終不得譏捕還配者尤爲駭然罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行進奪雜令條有曰王府決杖者代以金贖云矣趙燮沈趾賢各杖一百收贖告身盡行追奪放送丁文壽傳旨內誠可駭然渠雖只帶實職去就宜不敢擅便況以診筵出入之醫官不受由於提調任自還鄕一去不還此亦紀綱處不可尋常處之令該府拿問另加重勘罪取考律文則大典通編給暇條有曰不待受由任意下鄕者禁推大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣丁文壽杖一百收贖告身盡行追奪放送白光澤平安監司金履素狀啓據刑曹粘目內李壽鵬之對校鄕酬酢雖極駭妄身爲土民以其本倅之言互相傳說劉遇良則言之於白光澤光澤則言之於兵營事端登徹至於査究之境後弊所關不可無懲拿問嚴勘罪取考律文則大典通編訴冤條有曰邑民切已冤抑者外以自已不干事告其守令者杖一百徒三年推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣白光澤杖一百收贖告身盡行進奪黃海道長連縣朴山驛徒三年定配而以道啓內辭意具罪目依例發遣府羅將押送配所何如傳曰允有功議者各減一等
정조 12년
戊申九月三十日午時上御重熙堂右承旨入侍時右承旨趙衍德假注書白慶楷記事官尹行任金祖淳稟事閣臣金載瓚以次進伏訖上曰陞試今至幾抄耶載瓚曰已試五抄矣命衍德讀公事書判付訖命退諸臣以次退出
정조 12년
兼都承旨沈豐之監劑直左承旨李時秀坐右承旨趙衍德坐左副承旨尹行元監劑直右副承旨金履正坐直同副承旨李敏輔坐直注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于李敏輔曰右副承旨與有司堂上入侍
정조 12년
李時秀啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 12년
以吏曹假郞廳望筒傳于李敏輔曰實郞廳敍用還付入直此望筒勿施
정조 12년
吏曹佐郞韓用龜還付事承傳
정조 12년
吏曹口傳政事以徐有隣爲分內醫院提調
정조 12년
傳于金履正曰發遣吏郞諸執事淸齋與否摘奸以來
정조 12년
以北評事朴基正狀啓慶興等邑蠲恤諸件令廟堂稟處事傳于金履正曰俄見狀本且問大臣前此年分稟處之時停退一款業欲處分而姑且遲待者評事狀聞之未及來到故耳今則民情槪可想得豈待御史之下去乎初欲參用已例區別分數而更思近於零瑣眩於知委且與年前之彼優此劣異焉慶興一邑之爲道內最尤甚可知新還餉三分二停退南北關尤甚邑折申之次邑三分一稍實邑則尤甚社里稍實社里視右例次次遞減停退而形止使之追後狀聞事分付狀聞中田稅米布云云語不別白只言田稅則大同何以區處乎慶興田稅大同米布特爲全數停退南北關尤甚邑則折半之次邑三分一稍實邑尤甚社里四分一停退慶興一邑旣命全數停退其餘尤甚邑最難捧民人亦許全數停退事竝爲分付各驛形止案待明秋磨勘事依狀請施行其餘諸條因道伯狀請廟堂已爲稟處竝以此意三懸鈴行會俾北民恃而安土以待慰諭使下去事措辭令付
정조 12년
金履正以兵曹言啓曰五衛將鄭景仁素抱痰癖之症當寒添劇時月之內無望供職呈狀乞遞宿衛輪番之任不可久曠今姑改差何如傳曰允
정조 12년
金履正以兵曹言啓曰今十月初二日大駕詣宗廟省牲省器時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰挾輦軍八十名以金虎門入直軍爲之禁軍二番隨駕弘化門建陽門外各營入直馬步軍各留五名訓將都領隨駕留陣置之可也
정조 12년
金履正以兵曹言啓曰明日動駕時各門把守例以入直軍磨鍊而金虎門入直軍一百名內八十名以挾輦軍出用弘化門入直軍一百名內除留五名以前後廂出用故各門把守無以分排何以爲之乎敢稟傳曰以餘數推移分排可也
정조 12년
金履正以訓鍊都監言啓曰今十月初二日宗廟擧動時因兵曹節目金虎門軍八十名將官率領挾輦侍衛弘化門軍九十五名南營馬兵四十五名廣智營軍四十五名北營標下軍三十五名各其將官率領赴陣還宮後還入直所而竝待標信擧行之意敢啓傳曰知道
정조 12년
李敏輔以禁衛營言啓曰明日宗廟擧動時依兵曹節目銅龍門入直鄕軍一百十四名內除建陽回泰等門把守及營直五名元入直將官率領仍直其餘軍兵及西營入直鄕軍四十名本營入直騎士二十五人京標下軍二十八名鄕軍三十七名內各除營直五名其餘軍兵出番將官竝爲領赴訓鍊都監都領陣而銅龍西營入直鄕軍及本營入直騎士待標信擧行還宮後還入直之意敢啓傳曰知道
정조 12년
金履正以守禦廳言啓曰依傳敎本廳中旬賞試才時諸將校以下射技入格之類別單書入之意敢啓傳曰知道
정조 12년
李敏輔以左邊捕盜廳言啓曰本廳從事官金爀身病猝重勢難察任改差何如傳曰允
정조 12년
李時秀以義禁府言啓曰趙燮沈趾賢丁文壽輩各杖一百收贖告身盡行追奪白光澤杖一百收贖告身盡行追奪黃海道長連縣徒三年定配事照律草記批旨內有功議者各減一等事命下矣沈趾賢十一代祖澮佐理功臣云功減一等杖九十收贖奪告身四等趙燮丁文壽白光澤等無功議云矣敢啓傳曰知道
정조 12년
左議政臣李性源箚曰伏以大享隔日聖慕益新傳香省牲親行有命孝思維則普切欽仰臣自數日以來偶得感冒重觸風寒於試藝往來之際諸症越添委頓床席明日陪班蠢動末由將無以仰瞻齋明之容俯效駿奈之誠義分都虧伏枕惶隕且臣之日前箚引諒非獲已而及見臺章轉益張皇臣不欲更費往復以重傷大體而緣臣罷懦貽羞廊廟尙可以徒恃寵靈一味蹲據乎伏乞聖上遞臣難冒之職勘臣闕禮之罪以安私心以警具僚焉取進止答曰省箚具悉卿懇臺章遣辭必是生疎所致卿何不深念自重之義而有此箚引重貽朝體之壞損乎所愼固知一時微痾安心善攝俟少間參班仍傳曰此批答遣史官傳諭于左議政
정조 12년
戊申十月初一日辰時上御誠正閣同副承旨入侍右副承旨與輪對官同爲入侍時右副承旨金履正同副承旨李敏輔假注書白慶楷記事官李相璜金祖淳輪對官宗廟令趙恪承文校檢白師敏司宰僉正朴英秀禁府都事趙厚鎭司饔僉正朴宗榦社稷令宋畊玉繕工監役成雲柱宗簿主簿李敬心宗親府典簿李集星漢城府庶尹丁載遠以次進伏訖上曰輪對官進前各奏職姓名職掌及所懷可也恪曰職掌則五日奉審逐日修掃而所懷則無矣師敏曰職掌則本朝箋文及事大交隣文書而無所懷矣英秀曰別無職掌而無所懷矣厚鎭曰掌奉敎推鞫而無所懷矣宗榦曰無職掌所懷矣畊玉曰職掌則五日奉審逐日修掃而無所懷矣雲柱曰職掌則還下色而無所懷矣敬心集星載遠等曰無職掌所懷矣上命輪對官先退命書傳敎曰久曠親享情禮缺然事勢所拘雖不得如禮躬省牲器前亦行之明日親傳香後詣太廟省牲省器以此分付上曰明日親傳香處所以仁政殿月臺爲之出榻敎命退承史以次退出
정조 12년
戊申十月初一日巳時上御重熙堂右承旨入侍時右承旨趙衍德假注書白慶楷記事官尹行任金祖淳稟事閣臣徐有防以次進伏訖有防曰本閣畫員只有三窠之祿而取才入格者例爲受食故其外空役者居多渠輩無以聊賴臣意則本廳永付司果三人祿之還付該曹窠者移付本閣畫員以爲輪回均分之地恐合軫念之道故敢此仰達矣上曰令該曹詳考草記稟處可也出擧條命退諸臣以次退出
정조 12년
戊申十月初一日酉時上御重熙堂右副承旨與有司堂上入侍時右副承旨金履正假注書白慶楷記事官李相璜金祖淳有司堂上徐有隣以次進伏訖上敎有隣曰北道事誠可憫其所蠲恤等節依癸卯例參酌磨鍊可也上曰明日出宮門路以協陽門爲之出榻敎命退諸臣以次退出
정조 12년
兼都承旨沈豐之監劑直左承旨李時秀坐右承旨趙衍德坐直左副承旨尹行元監劑直右副承旨金履正坐直同副承旨李敏輔緣故出注書金孝建病一員未差假注書李貞運藥院直白慶楷仕直事變假注書金初燮仕
정조 12년
大駕詣宗廟後王大妃殿惠慶宮遣承旨問安答曰知道入齋室後內閣政院玉堂藥房口傳問安答曰知道展謁罷後內閣政院玉堂藥房口傳問安答曰知道省牲省器罷後內閣政院玉堂藥房口傳問安答曰知道還宮後內閣政院玉堂藥房口傳問安答曰知道
정조 12년
金履正啓曰司僕寺內乘來言捲簾取稟傳曰捲三面
정조 12년
金履正啓曰來初五日朝參日次矣敢稟傳曰停
정조 12년
金履正啓曰訓鍊大將徐有大以中旬賞試才事明日慕華館出去矣兼帶右邊捕盜大將命召及大將牌傳令牌何以爲之乎敢稟傳曰仍佩往來
정조 12년
吏曹口傳以趙岱爲德源府使
정조 12년
傳于金履正曰坐直承旨與德源府使入侍
정조 12년
以原春監司狀啓平昌國舅祠宇完役事傳于趙衍德曰平昌國舅祠宇寧越六臣祠嚴戶長旌閭所在處致祭當令禮曹擇吉草記承旨一兩日內當下送以此知悉擧行而題主則道內守令察訪中以善書人差定執事擧行國舅祠宇祭品別單則參以時行之制略加存省依此定式兩節設行以從近例爲定祭物則合設而羹飯餠麵則各設旣合於精簡永久之義揆以禮制亦有可據卿其知悉其餘諸條竝依狀請施行事令該曹今日內行會
정조 12년
金履正以禮曹言啓曰原春監司李度默狀啓判付內平昌國舅祠宇寧越六臣祠嚴戶長旌閭所在處致祭當令禮曹擇日草記承旨一兩日內當下送而以此知悉擧行而題主則道內守令察訪中以善書人差定執事擧行國舅祠宇祭品別單則參以時行之制略加存省依此定式兩節設行以從近例爲定祭物則合設而飯羹餠麵則各設旣合於精簡永久之義揆以禮制亦有可據卿其知悉其餘諸條竝依狀請施行事令該曹今日內行會事判下矣平昌國舅祠宇寧越六臣祠嚴戶長旌閭所在處致祭吉日卽令日官推擇則平昌國舅祠宇致祭吉日今十月初七日六臣祠嚴戶長致祭吉日同月初九日爲吉云以此日定行而祭物及執事官竝令本道差定進排嚴戶長致祭時祭文令藝文館撰出何如傳曰允
정조 12년
金履正以備邊司言啓曰慶尙監司金光默災實分等狀啓有草記回啓之命矣取見其狀本則淸道等五十三邑置之稍實梁山等十八邑置之之次仍以爲各頃條件後錄馳啓請令廟堂稟旨分付矣其一今年穡事未免穴農之次邑中最失農之類另加精抄以相當精實穀依昨年例分數代捧待明年還作本色事也其一山倉軍餉在前豐歲亦無一時畢輸之例各山城今年當捧之穀限折半姑爲仍留平倉事也其一推奴懲債依前防塞事也分等依狀請施行還穀代捧乃是歉歲不得已之政則當此道內均登之時以如干被災之處引以爲請未免輕遽且昨年已例卽之次邑被災面里三分一代捧也視此爲例亦過分數所當勿施而道臣旣己登聞則民情想必懸望之次邑中最被災至難捧之戶精略抄出限五分一相當穀許代待明秋還作本色軍餉之盡輸山倉非曰無弊而一向因循決非設置山城之本意今年則盡數輸納斷不可已以此分付推奴徵債之姑爲禁斷依狀請施行何如傳曰允狀辭所請不至過濫竝依狀請施行若此則湖西宜無異同城餉亦令折半輸納事分付可也
정조 12년
金履正以禁衛營言啓曰賞中日時六兩一矢一百五十步二矢一百四十五步以上馬銃貫三中沒技者啓稟直赴曾有定式矣今此本營賞中日時勸武軍官閑良禹文圭六兩三矢入格牢子兼司僕黃尙彬貫三中沒技依例別單書入之意敢啓傳曰知道
정조 12년
同副承旨李敏輔疏曰伏以臣一常蔭耳以質則樗櫟之散也以齒則犬馬之冗也成一老洫無所自樹朽癃跧蟄萬念灰冷惟是十數年前出入桂坊昵侍胄筵爲臣平生至榮每一回憶如隔前生向於臣子入侍時存問微喘德意鄭重闔門惶感至今莊誦不意淵衷垂記愈久愈摯銀臺特擢之命忽下於伶麾陛立之際拔諸泥塗陞之雲霄格外恩造曠絶今古天牌初降班聯皆驚感激嚴畏顚倒趨承乃以糞土之賤驟近日月之光前席恩言首及先故臣以首頓地疑若夢寐委蛇邇列倐有三十有餘日寵諭特軫於舊物視遇殆同於家人奏對之疎猥而輒賜寬暇職務之抛曠而曲加庇覆或許以擺稅院規或使之退息私次隆恩異眷多是夙夜諸僚之所未曾得身被寵光口誦德音醉瀲灔之恩波擎便蕃之殊錫每自公退與宗族鄰里誇耀聖澤感極而涕不知死所而殘齡垂盡圖酬無階則又未嘗不凄然而自傷也噫臣之所遭遇罔非先蔭之所暨而職名旣係非分年限又有公格廉防所關豈容蹲仍而始緣感結之忱未敢牢辭絡承慰勉之勤不忍便訣陪扈之班起居之辰節次牽連訖至于玆矣中間屢煩牌召而違傲是懼亦不免遲徊淟涊則臣誠自愧人謂斯何今則義分粗伸矣筋力已殫矣名器久玷不可以若固有也譏議易集又不容恬然視也顧臣去就復雖欲不犯逋慢之誅其何可得哉又自昨日班退之後重觸寒感身瘁之餘症形忒苦委頓床席蠢動無望玆敢不避猥越略具短籲仰煩崇嚴之聽伏乞聖上天地父母念臣感祝之忱察臣疾痛之呼亟遞臣職以安私心不勝幸甚嗚呼此生此世報德何由結草之願惟期他日臨疏涕隕不知所云臣無任屛營祈懇之至謹昧死以聞答曰省疏具悉年已滿一出不可復入爾其勿辭調理察職
정조 12년
戊申十月初二日卯時上詣宗廟親臨省牲省器入侍時左承旨李時秀右承旨趙衍德左副承旨尹行元右副承旨金履正同副承旨李敏輔記事官金孝建假注書白慶楷記事官李相璜金祖淳一提學金鍾秀檢校直提學徐有防李秉模檢校直閣金載瓚徐鼎修鄭東浚待敎尹行任以次隨駕上具翼善冠衮龍袍乘輿出協陽門駕至仁政殿降輿詣月臺傳香所行元以香跪進上受之跪授初獻官初獻官判府事兪彦鎬跪奉以出上詣祗迎所祗迎訖上乘輿出仁政門外降輿乘輦出敦化門詣宗廟前降輦所降輦乘輿入廟大門降輿御齋殿改具冕服詣太廟就板位行四拜禮仍詣廟內奉審訖上曰本署提調戶禮堂入侍賤臣承命出與宗廟提調李𡊠戶曹判書徐有隣禮曹判書李在簡偕入上奉審英宗大王辛丑玉印紅紬四幅外袱改備庚申尊號玉冊庚申尊號玉寶壬申尊號玉冊壬申尊號玉寶丙子尊號玉寶壬辰尊號玉冊壬辰尊號玉寶丙申尊號玉冊丙申尊號玉寶丙申上諡金寶已上無頉貞聖王后辛丑玉印紅紬四幅外袱改備丙午金寶庚申尊號玉寶壬申尊號玉冊壬申尊號玉寶丙子尊號玉寶丁丑上諡玉冊丁丑上諡玉寶壬辰尊號玉冊壬辰尊號金寶甲辰玉冊已上無頉眞宗大王乙巳竹冊乙巳敎命乙巳玉印己酉諡竹冊己酉諡玉印丙申竹冊丙申銀印丙申追上玉冊丙申追上金寶已上無頉孝純王后丁未冊嬪竹冊丁未冊嬪玉印丁未敎命乙卯玉印壬申諡竹冊壬申諡玉印丙申竹冊丙申銀印丙申玉冊丙申金寶已上無頉訖仍詣尊所及祭器所奉審仍詣永寧殿就板位行四拜禮詣殿內奉審上曰本署提調戶禮堂入侍𡊠有隣在簡承命入上奉審明宗大王乙酉金寶無頉仁順王后乙酉金寶外袱紅紬單袱改備元宗大王甲戌玉寶無頉仁獻王后壬申玉寶無頉訖還御齋殿改具金冠朝服詣省牲所省牲訖上曰祭報府入之行元跪進上曰初獻官入侍彦鎬承命進前上曰拘於事勢雖未將事而不任缺然卿須申飭諸執事各別虔誠無或有怠慢之弊好耳彦鎬退出上還御齋殿改具翼善冠衮龍袍還宮時至上乘輿出齋殿命書傳敎曰嗣服後各室冊寶奉審自戊戌冬享親行時至今年冬享攝行幸而告完今後依定式間三年自壬子春謁又當次次奉審以此載之本署儀軌祀享儀式守護凡節以至廨宇修葺守僕隷講等事無不銳意修擧廟官柳曾養效勞爲最伊時則因其久任頗有成效其後徒有久任之名未見責效之事如是而安得不生疎安得不蒙昧乎時官中直長沈周賢擧行頗甚勤幹仍爲久任雖於出六之後仍陞令窠而守令除講詞訟勿拘亦依前例爲之事分付尋常效勞猶有記錄之擧況莫重處莫重事乎惜其人已故不得復用廟官柳曾養如有子年紀已屆蔭仕調用十年之間奔走之勞宜有軫念奉審時廟內擧行事知守僕等令該曹米布從厚題給駕出廟大門至乘輦所降輿乘輦由敦化門至協陽門外降輦乘輿入內諸臣以次退出
정조 12년
戊申十月初二日午時上御重熙堂右承旨入侍時右承旨趙衍德假注書白慶楷記事官尹行任金祖淳以次進伏訖上曰戶曹判書入侍賤臣承命出與戶曹判書徐有隣偕入進伏上命書傳敎曰摠管之寶劍望懸頉以冀其因此許遞誠一痼弊而年前因兵判所奏已有申飭至於今番寶劍摠管李聖圭事尤萬萬駭然昨日受點到曉稱頉雖未知實病之如何揆以事面焉敢若此當該摠管爲先罷職下義禁府推考此後非公故應頉外懸註則政院切勿捧入敢以有頉二字懸註之無於例之謬例斯速釐正設或有眞箇實病宗臣文宰武將以上受點後上疏或擔羿到闕下言送政院猶之可也武臣亞將閫帥呈辭或擔到言送亦可也焉敢於未受點非呈辭上疏徑自稱頉書入乎該房知悉更爲嚴飭摠府又命書傳敎曰今日侍臣班意謂進參欲爲召見聞承宣言知其不參向來坐枳到今特滌復用之後義不敢以情勢言而不入直不參班不設庠試館職一窠無異權減此分義乎道理乎屢次申飭徒損國體校理李義鳳信川郡守除授當日辭朝時任郡守遞付京職以刑曹德源府使崔重敎移義禁府處之事回啓啓目命書傳敎曰觀於北伯査啓與臺章雖無十分不爽一二擧措疵政足可推知此時本道守令不可不另擇迎送雖有弊遲待照勘反有曠官之害爲先罷黜其代令該曹口傳擇差待下批使之當日辭朝仍令給馬下送命退諸臣以次退出
정조 12년
戊申十月初二日酉時上御重熙堂坐直承旨與德源府使入侍時右副承旨金履正假注書白慶楷記事官李相璜金祖淳德源府使趙𡹘以次進伏訖上命𡹘進前敎曰德源素稱難治之中又値大無之年必也益懋乃心期有實效可也命讀七事𡹘讀之上曰德源府使一司除署經出榻敎命𡹘先退上曰同副承旨留院上疏入之出榻敎賤臣承命持入上命書批答訖命退承史以次退出
정조 12년
兼都承旨沈豐之坐左承旨李時秀坐直右承旨趙衍德坐直左副承旨尹行元坐右副承旨金履正奉命出去同副承旨李敏輔受由注書金孝建病一員未差假注書李貞運藥院直白慶楷仕直事變假注書金初燮仕
정조 12년
金履正啓曰宗廟大祭後臣以祭器洗滌及廟庭修掃事進去下直之意敢啓傳曰知道
정조 12년
金履正啓曰平昌郡國舅祠宇寧越六臣祠嚴戶長旌閭所在處遣承旨致祭事命下矣何承旨進去乎敢稟傳曰右副承旨進去
정조 12년
傳曰李時秀曰左承旨與信川郡守入侍
정조 12년
傳于李時秀曰大臣有司堂上直閣入侍
정조 12년
金履正啓曰領議政金致仁左議政李性源右議政蔡濟恭有司堂上徐有隣李在簡鄭昌順李秉模直閣鄭大容依下敎來待矣傳曰入侍
정조 12년
有政吏批判書鄭昌順參判洪秉纘進參議曺允大牌不進右副承旨金履正進以李殷模爲校理徐有寧爲知敦寧李文源爲宗簿提調李之珃爲典籍黃顯基爲光陽縣監林道浩爲東學校授
정조 12년
兵批判書李文源進參判具㢞病參議宋瑛病參知柳誼入直左承旨李時秀進李秉鼎爲都摠管金箕昇李尙履爲五衛將黃翼振爲忠壯將李宗爀爲都摠都事李鎭璧爲江華中軍僉知單金錫憲副司果尹行儼副摠管李秉鼎
정조 12년
以北評事狀啓慶興飢民更加精抄排巡接濟之意知委本府事傳于李時秀曰目下民勢旣如此則何待慰諭御史下去北關最尤甚穀少邑令道伯無論關北稍裕邑南關隣近邑先卽拮据至於北關賑穀御史旣請交濟穀二萬石已許施行將行會先以此意三縣鈴分付道伯評事處南關新還餉之分數停退舊還餉之全數停退稅大同奴婢貢之分數停退等事其他蠲減條件因特敎因擧條或已行會或未行會到卽曉諭民間俾各恃以安接萬一守令遲滯宣布現發於按査之行該守令當重勘卽令廟堂措辭嚴飭俾小民無或有不聞知令前輸納之弊
정조 12년
趙衍德以漢城府言啓曰因中部居沈光彬其父年九十加資事上言本府草記批旨內問于該道下批事命下矣沈光彬父守銀之名字相左抄啓時遺漏委折詳査回移事知委原春道矣卽接本道監司移文則守銀名字相左事守銀在淮陽時自壬午式至庚子式以先捧入籍乙酉式以壽啓入籍移居金城後祭卯式始改以守銀入籍而四祖則前後籍無異同年歲則今果爲九十四歲至於丙午丁未老人抄啓時遺漏事守銀旣不在淮陽而移居金城其移居只爲一式則不可以單帳籍遽然憑信故置而不論云矣今以道臣査移觀之一守銀而三變其名雖極可駭此則專由於峽民蚩蠢之致云而且其兩邑帳籍中中祖年歲旣無差錯則不可以名字之相左置而勿施依傳敎加資下批之意分付該曹何如傳曰允
정조 12년
金履正以兵曹言啓曰五衛將李晟素抱風病當寒添劇時月之內勢難供職呈狀乞遞宿衛輪番之任不可久曠今姑改差何如傳曰允
정조 12년
李時秀以兵曹言啓曰去秋等能磨兒考講時都摠府經歷李運春都事安百漢訓鍊院僉正李東榮判官李海容具達遠主簿李潤瑞武臣兼宣傳官鄭宅昌權就一李潤默具弘漸部將牟應麟洪格黃處中守門將金光屹鄭惟輟通禮院引儀安秀民等一次不通禮賓寺主簿金星白內贍寺主簿高殷泰都摠府經歷李國培李彦瑛訓鍊院僉正尹芮基主簿沈擇之鄭宅慶武臣兼宣傳官李垸白泓鎭李榮大金志學成夏鎭李厚培部將沈尙之鄭治臣崔光烈守門將朴東旭陳景文李長炫軍器寺主簿金益喆等二次不通武臣兼宣傳官鄭景龍三次不通訓鍊院判官具載敬武臣兼宣傳官李漢圭守門將南耆喆等四次不通武臣兼宣傳官張允誠部將金命復等五次不通依定式一次二次三次不通人從重推考四次五次不通人越俸一等何如傳曰允四五次不通人越俸置之竝拿處可也
정조 12년
金履正以奉常寺官員以都提調提調意啓曰東籍親耕田所種稻打作則所出爲三石十四斗豆打作則所出爲二石六斗皮唐黍打作則所出爲七斗之意敢啓傳曰知道
정조 12년
李時秀以刑曹言啓曰昨日動駕時西部居匠人洪聖潤等擊錚於衛外所當捧供以入而月前聖潤等以得參鑄所事猥越呼籲故臣曹以原情勿施考律重繩之意草記入啓而只命勿施特出寬典則纔過一朔又此煩籲揆以民習萬萬痛駭此等之類不可循例勘罪而止狀頭洪聖潤依律定配何如傳曰允
정조 12년
李時秀以刑曹言啓曰昨日動駕時京畿高陽居良女趙召史擊錚於衛外故取考其原情則以爲其夫姜厚奉以興陽縣稅船沙工率監色沙格十三名稅米元上納九百九十四石零竝船價米三月裝載六月到京江長霖連注潦水漲滿船觸稜巖一船裝載盡爲水沈之時倉官適在倉栧見此舟覆使江頭雇軍拯出一千一百八十三石每石捧價三兩八錢發賣民間元上納旣已準數畢納則至於船價米其夫所當次知而戶曹初不出給反以無名色七十餘石上納之意移送刑曹下囚典獄完決無日久囚獄中一日一食尙難得之令該曹核其事實生出獄門云矣莫重稅船之到江致敗實是前所未有之擧故該曹以故敗情節待用刑嚴覈得情草記蒙允後監色沙格等移送臣曹又以未拯米之爲七十餘石文移督捧則渠以未畢納未勘處之罪人幻其事實縱妻呼籲究厥罪狀尤極巧惡其妻自臣罪照法嚴勘何如傳曰允
정조 12년
李時秀以刑曹言啓曰昨日動駕時京畿抱川居良女崔召史擊錚於衛外故取考其原情則以爲渠夫金光運年邁七十且有百二歲老母菽水無繼矣素親南毅鎭田雨顯等稱有田畓放賣處汝若以畓主一言對答則必得厚利百般叮囑故渠夫本昧世事卒口肯諾矣上年十一月毅鎭等以僞造賣畓罪現捉累延渠夫迄今滯囚畓主一款雖爲罪案僞造顚末實無參涉亟令該曹分揀放送云矣光運興南毅鎭田雨顯等僞造印信盜賣田畓待用刑推覈次方在嚴囚而稱以爲夫猥濫呼籲者極爲痛駭自臣曹考律嚴勘何如傳曰允
정조 12년
李時秀以刑曹言啓曰慶尙道龍宮縣殺獄罪人張龍大獄事因判下令本道更査事今七月二十一日發關而今已過限尙不封啓當該道臣爲先推考何如傳曰允
정조 12년
李時秀以刑曹言啓曰昨日動駕時全羅道全州居幼學李徽鑑擊錚於衛外故取考其原情則以爲渠父基正己亥因臺疏竄配渭原在於渠叔基敬遭堂疏坐謫數月之後而渠從兄德鑑上言特令大臣獻議罪名蕩滌之恩先及於渠叔渠父則以殘蔭罷散之蹤不過爲渠叔之孤注然而有罪無罪天日在上而渠父十年絶塞尙戴覆盆氣息奄奄朝暮將盡亟令渠父生還故土云矣其叔基敬向蒙曠絶之澤至有蕩滌之恩則又此呼籲請放其父者揆以隄防極爲無嚴原情勿施自臣曹嚴勘何如傳曰其叔蒙釋於身後爲其子者爲渠父欲被一視之澤不可謂之干恩而姑且退待事嚴飭分付放送可也
정조 12년
李時秀以刑曹言啓曰昨日動駕時忠淸道黃澗居馬兵金老郞金擊錚於衛外故取考其原情則以爲渠等所居安寧寶賢兩里鄕廳假稱除役春秋每收六兩錢民耕結卜以穀物預捧乘値凶年奪畓三十五斗落定式鄕屯後賭地租二十餘石每年秋收兩里中量字畓五結餘數福字田畓四結餘數稱以立案起墾一斗五升隨卜收取卜多者十餘石卜小者六七石故去甲午年兩里民離去陳廢則鄕任革罷養戶誘納五升穀於一卜之地而民若拒納杖囚督捧去甲辰鄕任朴思稀等年分看坪時兩里田畓皆稱鄕屯別錄案冊使不得賣買故居民齊訴監營題辭極嚴則甲辰乙巳兩年鄕廳不得收稅至丙午鄕任朴思稀等更擧前習甲乙未收督捧故又爲齊訴則自營門捉致座首孫厚振鄕任朴思稀孫厚觀閔昌烈等詳考量案及文券明知鄕所輩抑奪之狀四人等各嚴刑其僞券營上後決立案成給渠等而今二月朴思稀等誣訴營門定査官於懷德則不問曲直畓券文案奪置紙筒決給於鄕廳永作鄕屯乞令推給所謂鄕廳仰屬洞內之規春秋六兩收納之事竝爲革罷云矣係是四件外事所當勿施而果如原情則鄕廳之勒奪作屯査官奪券反案無怪其稱冤令道臣詳査決給後狀聞其猥越之罪自臣曹考律重勘何如傳曰允
정조 12년
正言柳疏曰伏以臣空疎迷闇無所肖似寵命荐辱於耳目愧懼徒積於尸素居常懍惕若隕淵谷見職虛縻亦已閱月而未嘗出言論事以效一日之責古人所謂飽食終日者正爲臣道顧其才識淺短雖欲指陳得失而其於螢爝之莫補於太陽涓涔之無益於河海何哉然而聞見可及妄有憂嘆者竊附相規之義仰瀆蓋高之聽伏乞聖明勿以人微而廢言焉易曰開國承家小人勿用此正爲扶安縣監李羽晉準備語也以其奸黠之性兼有側媚之態東西趨附甘作傳令之卒晝宵揣摩罔非饕利之事出沒逆偉之門托爲敢死之士威勢之藉賣莫敢誰何氣欿之簸弄無所顧忌如渠卑微之閥蟣蝨之賤雷肆之淸銜瀛館之極選惟意兠攬平步做去則凶徒之極爲吹噓將欲何用擧世之公傳唾罵恬不知恥及夫座主之敗倖逭黨與之誅則在渠道理固當縮伏自靖之不暇而乃反依舊跳踉左右閃忽外售聲討之論內有顧戀之意其見利忘義背公死黨之習誠不忍正視且況其家之富饒衆所共知腴邑遞歸纔過數歲而至以菽水難繼肆然乞郡謂天可欺敢干錫類之恩究厥所爲節節痛惡此而不論則實有難言之慮不測之憂凶國害家恐非別人臣謂李羽晉改正三司之望亟施屛裔之典斷不可已也且典牲直長朴宗祿人旣麤鄙性又憸邪家庭悖子科場亂賊爲世指目厥惟久矣一番充軍行事可知百計鑽穴惟利是趨及夫仕籍之濫通而意慾無厭惡習不悛昏夜奔走惟事龍斷譸張謊說罔非害人之謀惎間親知要爲納媚之計有識之竊歎世道之貽害容有極哉目今化理淸明朝著寧靖如此之類不可以官卑而不論臣謂朴宗祿施以邊遠定配之典宜矣臣於昨年待罪宗廟令不無一二愚見敢此附陳焉春秋奉審修改後莫重祭器之葺補專委於守僕之手虛實之相蒙姑舍是道理之屑越莫此爲甚臣意則本署久任郞廳與戶工曹郞官眼同修補以重事面焉罷祭後餕餘每爲混奉於祭器庫而及其飮福分膰之時半日騷撓於肅敬之地揆以事體亦極十分未安臣謂徹床後餕餘還奉于典祀廳以爲分膰之地恐合事宜而凡此數事俱係變通下詢大臣與提擧昭詳講確務歸至當宜矣抑臣於均廳事又有所駭歎者本廳各樣稅納所關不輕國家經用專靠於此則固當謹其出入無或虧欠而比年以來該色郞廳初不隨到隨捧卽出尺文留置外庫經年閱月一任等牌輩之作爲囊橐恣意幻弄其爲逋負殆過數萬今始摘發尙未準捧許多歲入之公貨反歸此輩之私用者事之驚駭莫此爲甚臣謂元犯等牌移送法司刻期懲捧溯考犯逋年條慢不覺察之前後郞廳一竝拿問施以不謹典守之律其中數三郞廳非徒不能禁飭乃反私自貸用傳說喧騰事涉擅弄宜令該廳査實現告照律重勘斷不可已也云云答曰省疏具悉李羽晉事論人不當若是迫切且非指贜執跡之說非爲其人恐啓挾雜濫從施非可論朴宗祿事不惟莫曉其裏面事情幺麽末官何煩朝家處分附陳兩件事大臣纔自筵退禮判往見問議後草記均廳稅納逋欠事謬例未知始於何年雖難一一追勘爾言旣若此元犯事依施前後不察郞廳事亦爲依施均郞私用人事誠有是也極爲駭然爾其勿辭察職
정조 12년
戊申十月初三日辰時上御誠正閣左承旨與信川郡守入侍時左承旨李時秀假注書白慶楷記事官李相璜金祖淳信川郡守李義鳳以次進伏訖上敎義鳳曰久後見之矣義鳳泣對曰臣之得保喘息至有今日莫非我聖上曲庇偏護之澤感泣之外無他仰達者矣上曰年今幾何義鳳曰五十六矣上曰下去須善爲之也命時秀宣諭訖仍命先退義鳳退出上命書傳敎曰今聞有入侍之命而卿則不爲簉朝云未知所愼加減何如而一時表症想臻勿藥北道蠲恤事有下詢者且於禁營中旬賞單纔已啓下軍校之許久等待亦不可不念民國重事卿豈可言私卿須諒此如可强也必卽簉朝本營頒賞亦於明日爲之事遣史官傳諭于左議政命退承史以次退出
정조 12년
戊申十月初三日申時上御重熙堂坐直承旨與有司堂上入侍時右承旨趙衍德假注書白慶楷記注官金鳳顯記事官金祖淳有司堂上徐有隣以次進伏訖上曰檢校直提學入侍賤臣承命出與檢校直提學徐有防偕入進伏上命書傳敎曰御史下去時若令齎去傳敎則慮有後時之歎南北關每朔朔膳三名日物膳方物兩本宮別差所管海戶納各等進上內寺奴婢京上納物種限明秋蕩減御甲冑價米布方物價布一體停止留作賑資內寺奴婢貢錢米州倉入上條日前道狀只擧鏡城以北而南北關他邑何異尤甚之次邑亦依鏡城以北例停退而道狀言米不言布難免疎漏米錢布通同停退事分付命退諸臣以次退出
정조 12년
戊申十月初三日酉時上御別軍職廳右副承旨入侍時右副承旨金履正假注書白慶楷記注官金鳳顯記事官金祖淳以次進伏訖上曰兵曹判書入侍賤臣承命出與兵曹判書李文源偕入進伏上命招入北道別付料軍官進前仍命宣傳官歷問年事及民間疾苦訖上命宣傳官諭之曰今年年事七道則或豐登或免歉若使汝等所居之地雖難其稔猶能免荒則庶可弛宵旰一念而旣觀道啓又問汝等慘歉甚於癸卯云予實食息靡甘夙夜憂虞凡係北路之所進貢者悉皆停免至於御服御供之需亦悉蕩減又於常賑之外罄出內帑之儲付御史以作別賑之資然而道里悠悠王化難曁所謂守宰未必皆其賢良慮或有從中弄奸致使予苦心閼而未宣玆予召爾等面諭以蠲減停免之數爾等出而語親朋歸而告鄕隣勿謂年荒俾各奠接也仍敎文源曰旣飭道臣又遣御史然而予猶恐其僻峽窮巷想必有不周之患卿其就渠輩中擇其詳明了了者二人給草料下往該道使之曉諭其未及曉諭者兼以詳探民情後上來可也命退諸臣以次退出
정조 12년
兼都承旨沈豐之坐行左承旨金載瓚未肅拜右承旨李時秀坐直左副承旨趙衍德坐直右副承旨尹行元藥院直同副承旨李敏輔受由注書金孝建病一員未差假注書李貞運藥院直白慶楷仕直事變假注書金初燮仕
정조 12년
傳于金載瓚曰卿等旣已本司坐起來會明日次對進定於今日使備郞傳諭
정조 12년
傳于沈豐之曰都承旨左承旨與節目修正備堂入侍
정조 12년
傳于金載瓚曰左承旨與有司堂上入侍
정조 12년
傳于金載瓚曰左承旨右承旨入侍
정조 12년
傳于金載瓚曰摠廳舊還依守廳例所請中減三分一分捧之意昨筵領相已有所奏俄因守使入侍亦有下敎今年畿農或謂之優於免歉而禾穗雖似盛茂食實擧必些略軍餉事體非不知體重兩年條之一時催督爲畿民誠有不忍今年當捧條中壬寅條特爲勿捧丙午條依大臣筵奏使之分捧而本道分等狀啓姑未入來如有難捧處道伯必須闊狹具由狀聞萬一以壬寅條依前關辭有混捧之弊又或以道臣來頭狀請停退條混捧之弊當該守令隨現重繩混捧與否從當遣宣傳官摘奸此意令廟堂分付摠使及畿伯處
정조 12년
傳于李時秀曰在外承旨許遞前望單子入之
정조 12년
承旨前望單子入之金載瓚落點
정조 12년
李時秀以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門俱爲無頉墻垣階砌之間小小有頉處各別修補俾無如前之弊此後看護等節着意擧行事申飭之意敢啓傳曰知道
정조 12년
李時秀以訓鍊都監言啓曰本局別將吳載熙身病猝重勢難察任改差何如傳曰允中旬設場參試宜擇其代各別擇差可也
정조 12년
戊申十月初四日辰時上御誠正閣大臣備局堂上引見入侍時左議政李性源右議政蔡濟恭戶曹判書徐有隣右參贊鄭好仁延豐君李𡊠禮曹判書李在簡行副司直李柱國吏曹判書鄭昌順兵曹判書李文源行副司直尹蓍東金尙集漢城判尹徐有防兼都承旨沈豐之刑曹判書李秉模行副司直沈頤之朴祐源吏曹參判洪秉纘行副司直金持默行副護軍趙心泰守禦使金鐘秀副校理安策左承旨李時秀假注書李貞運事變假注書金初燮記注官金鳳顯記事官金祖淳以次進伏訖性源等曰昨日向夕以後日氣頗陰冷夜間聖體若何上曰一樣矣上曰事目已晝講究耶性源曰備堂中多有懸病者故未及相會講確矣性源曰今日本司坐起懸病堂上至於十三人之多事體誠爲未安從重推考竝與未肅拜堂上一體牌招何如上曰依爲之出擧條上曰大抵立法定制貴於速成若待議論之歸一則便同作舍道傍終無可成之望矣試以文獻備考言之雖或疎漏而不如是則不能成矣須於今日內會同釐正事目以入可也濟恭曰此雖若小事而去百年之痼弊立一王之定制斷自聖衷克追先謨甚盛事也臣伏奉夜下綸音此正先王之制我惟行之猗歟盛哉臣反復感歎竊不勝欽仰之至矣上曰卿等昨日何時得見綸音乎濟恭曰臣於開東時始得覽矣性源曰臣則於三更四點得覽而此則承旨送示矣上曰備局擧行誠可謂遲滯矣上曰昨夕適召見北人問北路事以致日晩故綸音中予之所輪囷雖未能盡書而大抵此敎卽用夏變夷服先王之正制也右相則逮事最久其時事想必記憶矣蓋此法一出之後行之無弊而其時豪奢之家專以侈靡務勝其中麟漢女與婦之首䯻價至於千金此實一世之所共知也是故以渠貪侈之心乃敢不滿此法倡爲宮樣二字之說以爲上下脅持之計此法行之六年仍爲停罷不得與減匹濬川之美制式傳至今可勝痛哉蓋其時豪奢之習轉爲僭偸僭偸之弊至於濁亂必欲與朝家角勝一轉再轉以至有丙丁之徒出矣予於其時在沖齡未能詳記而至於宮樣之說出則已知麟漢之爲凶逆矣此事欲載之傳敎而猶涉如何不免旣書而更抹矣備局事目成後略爲序文仍載此說則可矣予以此事耿耿者久矣屢示微意而大抵治化亦必待承佐之效幸而有禹禎圭力言於前繼以右相入告於後使予得以去奢而崇儉有以明聖志而紹盛烈者惟右相之功也予固感歎之不已以此言之則右相向來之微發言端始知非無心而發也領相則初雖持難而末乃歸一左相則亦不過曰其弊之當改而已曷嘗如右相之力主此議乎今予此擧非但禁奢尙儉而已此則猶屬餘事亦所以丕變世道維持名義者也濟恭曰下敎節節中理聖慮深遠有此風移俗易之擧凡爲臣子孰敢有異議乎上曰予於此法必行之乃已而意見難齊則或以右相此奏看作不好者亦必有之矣性源曰禎圭疏後筵臣迭奏無不一辭稱美而若論力言則是右相也豈有不好看得之理哉上曰旣欲丕變積弊則無論貴賤所謂別䯻不可留在也如是立法之後若或有不便美制者則與向來濁亂之徒無以異矣性源曰旣禁髢䯻則此是大關捩至於可代之物不過節目間事別無可憂而但士夫之外公私賤之屬無區別之道雖同着簇頭里稍異其樣則似好矣上曰去奢之道亦當有別般禁止之道今者雖禁髢而用簇頭里若有二條髻之別垂則其價無異髢髻且簇頭里又有絡以七寶之擧此雖不可戶說而婚姻時若禁貰用之路則可革此弊家莊七寶者亦豈多乎第其中最難禁者卽眞珠也古語云宮中好高髻四方高一尺顧今宮中全無珠翠之飾而外間侈風之日熾者不啻與古語相反此雖由於敎化之不行而亦豈非可怪者乎濟恭曰若欲禁七寶之絡則不過一號令間事有何難禁之端乎上曰兵判之言以爲簇頭里亦當從夫職分其品序以金玉玳瑁羊角着於其上云然則當雙着乎當單着乎若雙着則近於金吾下隷若單着則近於胡人徵子矣然笠子之玉鷺亦懸一似無此嫌矣性源曰網巾亦通用於燕服公服而着圈子則婦人之簇頭里亦何異於是哉上曰簇頭里不過是燕服何有表職之道乎雖婦女之服亦有燕服盛服之別知禮家多行之戚里夫人亦皆然矣文源曰以臣所覩少年婦女或爲此制而至於四五十婦女則未嘗爲之矣簇頭里雖是燕服而亦豈無表等級之道乎上曰此皆節目間事其大體則當以簇頭里爲定耶性源等曰然矣文源曰人家或有用笄而其制亦不一云矣上曰若以簇頭里爲定則笄亦當設禁乎文源曰雖或有尙笄者不過行於其家而已何必設禁爲哉上曰予意則在於去奢尙儉用夏變夷而明聖志紹盛烈六字而已此後則更無他議此則斷然行之而已上曰均廳事旣有臺言其委折果何如性源曰臣則茫未聞知才聞均堂酬酢則等牌之逋欠至於數萬餘兩云郞廳不謹典守之罪果有之矣聞以此事方爲査覈而或知其去處者有之亦有不知去處者云矣上曰此果始自何時云耶在簡曰年條實難詳知矣上曰若欲自久遠一一論勘則其中未生存者亦似多矣當自私庫之創出以後捧現告矣且其犯於私用之科者其罪比不察尤較重矣蓍東曰以臣所聞原州判官閔百準私用六十兩而卽爲還償云矣上曰私用者豈止於此耶必覓出數三人可也大抵均廳逐日所入極爲零瑣郞廳亦何以一一致察耶逋欠之弊亦由於此矣等牌當如臺言移送法司乎性源曰領相則以爲當送捕廳而堂上則以爲自本廳推治然後有可捧之道云矣濟恭曰逋欠之至於數萬非小也臺疏雖以爲當送秋曹而秋曹何以究覈乎若送捕廳或値物故則無處可覓永作逋欠而止矣付之本廳然後始可有捧出之路矣上曰臺言旣如此決不可不捧限以來月以爲收殺之道若過限則送之秋曹或捕廳以其法處之可也此便是几上肉必無不言之理勿爲移送他司使本廳郞廳嚴覈期於速速收殺可也上曰南漢還穀旣行闊狹之政北漢亦不可異同摠廳舊還之未捧爲幾何心泰曰壬寅丙午兩年條皆未捧矣上曰守廳旣減三分之一而只捧丙午條摠廳亦依此例爲之而雖已發令卽使還收可也鍾秀曰廣州軍餉還耗今秋陵幸時旣有蕩減之命矣本府各樣例下之以還耗取用者折米爲一千五百七十餘石留營保恤庫僧倉耗條軍校支放之需亦爲七百九十餘石取考本廳謄錄則己亥年還耗特命蕩減時自本廳報備局後上項數爻以元餉中給代今亦似當依此例擧行而砥平屯給代米三百七十餘石今年耗條中取用之數亦爲一體磨鍊似好下詢大臣處之何如上曰大臣之意何如性源曰旣有前例且本廳事勢取用元餉之外他無推移之道依所請許施似好矣濟恭曰本廳事勢旣然已例亦有可據依所請許施似好矣上曰依爲之出擧條鍾秀曰南漢軍官都試旣經大臣稟定將以今初旬前設行而每年春秋都試昨年以來皆未設行矣溯考前例則一年兩等之內一等闕行之時雖多而元無追設之例至於一年兩等皆闕則無可據前例丁未條都試追設當否臣不敢擅決何以爲之敢稟上曰大臣之意何如性源曰昨年春秋都試旣未設行則到今追試似無可據之例雖以各道言之當年內若因事未設則自在勿施之科矣濟恭曰凡諸都試當年不得設行則因爲勿施卽各道通行之例而再昨年關西兵營都試以有特敎追設於翌年矣上曰他道旣有特敎則有追試之例本廳宜無異同依此擧行可也鍾秀曰然則丁未戊申兩年條今番當竝爲設行乎上曰今年則只設丁未條而戊申條則待明年合設可也出擧條鍾秀曰本廳馬兵都試例自京營設行矣雖無砲技而式年科試外城內試射姑罷其例依中旬例城外設行何如上曰依爲之鍾秀曰馬兵都試曾無闕行之例而每年各邑初擇上送乃是定式故丁未條各邑初擇成冊上送今已經年空棄可矜兩年條合設恐合事宜矣上曰依爲之出擧條文源曰宣薦禁軍創始之初一內禁軍及二內之半番皆是宣薦之人故二內久勤窠移給別抄矣今則二內都是禁軍故渠輩久勤窠欲爲還推事理固然而別抄輩朝房待令亦足爲執言稱冤之端臣意則朝房待令自今永罷久勤窠則還給二內禁軍似好敢此仰達矣上曰大臣之意何如性源曰臣因兵判之來問已聞此事矣二內禁軍本久勤窠之移屬於別抄者雖已多年今當二內復舊之日獨無久勤窠則宜乎有稱冤之端矣濟恭曰別抄久勤窠之推給二內不過還本主而已在禁軍理當必推則別抄輩安敢有稱冤之端乎上曰依爲之出擧條昌順曰故忠臣皇甫仁二子復官事因其後孫上言收議施行已有下敎固當卽爲擧行而上言中本職以參判書之領相則以爲參議而非參判云考之皇甫仁碑文亦只言二子被禍不書官職久遠之事無以考據且參判參議之爲某曹自臣曹無以考出問其後孫亦不能詳知姑待可考文蹟徵信其職名然後可以書入單子而成命之下未卽奉行故惶恐敢達矣上曰旣復官忠臣之家豈可拘於文蹟顯晦乎況六臣祠致祭承旨今適下去事亦可謂不偶然故相箚辭書以參議云復官官敎亦以參議書之招其子孫如得徵信文蹟則使之持呈該曹更以參判啓下可也出擧條命退諸臣以次退出
정조 12년
戊申十月初四日未時上御誠正閣都承旨左承旨與備局堂上入侍時兼都承旨沈豐之左承旨李時秀假注書白慶楷記注官金鳳顯記事官李相璜備局堂上徐有隣鄭昌順尹蓍東以次進伏訖上命書傳敎曰北道進上蠲減中臘肉一款未及下敎未捧邑蕩減已捧邑留作賑資事一體分付北伯亦令下去御史知悉又命書傳敎曰兩本宮進上旣命停減在前蠲惠時皆因慈敎殿宮封進條一體擧行今豈可異同爲敎慈敎旣如此今番亦令停免事分付命退諸臣以次退出
정조 12년
兼都承旨沈豐之藥院直左承旨未差右承旨李時秀坐左副承旨趙衍德坐直右副承旨尹行元坐同副承旨李敏輔受由注書金孝建病一員未差假注書李貞運藥院直白慶楷仕直事變假注書金初燮仕
정조 12년
李時秀啓曰左議政李性源右議政蔡濟恭有司堂上徐有隣李在簡鄭昌順備局堂上尹蓍東漢城判尹徐有防備局堂上沈頤之趙心泰直閣鄭大容依下敎來待矣傳曰入侍
정조 12년
傳于趙衍德曰右承旨與有司堂上入侍
정조 12년
傳于沈豐之曰都承旨與京畿監司入侍
정조 12년
以慶尙監司狀啓還穀移貿時減價分給守令監色等懲礪事傳于趙衍德曰觀此狀辭道伯事萬萬駭然雖無別下飭敎爲道伯理宜拔例防奸着意詳察使還多穀小之邑有裒多益寡之效然後方可謂彼此兩全民國俱便而始則任他無言至使減價之說登徹於筵席末又不能到底嚴覈密探乃以自首之兩守令塞責報聞寧有如許道理苟有嚴畏又豈敢乃爾不査則已旣査之後豈可使之流漏乎此狀啓還下送當該監司金光默爲先越俸十等道內之事決無難知之理若能多歧採察於民間亦當有登時知得者朝令之下敢以不知探狀聞乎今番則除尋常不多日內査出摘發以聞慶州巨濟兩守令之自首比他守令之欺隱不可同日而語兩守令竝勿論更査之後又復如前掩諱當自道伯施以欺蔽之律此意回諭
정조 12년
兵曹口傳政事副司直金載瓚
정조 12년
李時秀以義禁府言啓曰前宣惠廳郞廳閔百準曺允精金載久等照律重勘事傳旨啓下矣金載久今方待命卽爲拿囚而閔百準以原州判官時在任所曺允精以金山郡守時在任所云依例發遣府羅將竝拿來何如傳曰允
정조 12년
戊申十月初五日卯時上御誠正閣都承旨與京畿監司入侍時兼都承旨沈豐之假注書白慶楷記事官李宗烈記注官金鳳顯京畿監司趙鼎鎭以次進伏訖上曰畿邑年事果如何耶鼎鎭曰風雨爲災所望稍減於初秋而快爲免凶矣上曰比昨年何如云耶鼎鎭曰年事則勝於昨年而災處與昨年無異蓋昨年覆沙處今年未及起墾而然矣上曰守禦使入侍賤臣承命出與守禦使金鍾秀偕入進伏鼎鎭曰摠戎廳舊餉還旣因特敎壬寅條勿捧丙午條又爲分捧實出於我聖上若保之惠澤至於守禦廳所管山城丙午條舊餉還纔有三分一減給之命在民情亦爲莫大之惠而應捧之數猶爲八千餘石之多一邑民人之獨當備納視諸摠廳舊還數十邑之分納不啻倍蓰來頭準捧實無其路若蒙酌量處分則實爲少紵民力之道下詢廟堂而處之何如上曰守禦使旣登筵亦陳所見可也鍾秀曰昨日筵中自上業已洞燭廣民偏重之實狀而有姑待巡堞還處分之敎矣昨日右相所對與今日道臣所奏亦可以俯悉民情矣雖令守廳舊還更減折半之數其數尙與摠廳同而摠廳則十八邑分納守廳則廣州一邑獨納其難易可見畢竟儻或不得準捧則小民之霑實惠終不如初頭酌定之爲周均矣臣非不知城餉漸縮之爲深可憂而聖意旣出於或慮民力之重困則恐不必遲待矣上曰依爲之出擧條鼎鎭曰今年畿農始有稍登之望及其收穫大違初料統而言之不過爲中年目下民事僅可彌縫於新還而至於癸卯移轉之江都米一時竝督則往來轉輸之際爲弊甚多實爲窮民難支之端故元還則捧留本邑耗條則輸納江都者已成近例今年亦依此爲之甲辰移轉一萬石耗條逐年輸送限十年充報元數之後仍作本道會付穀者蓋因畿邑穀簿之不敷而有此定式今此癸卯條一千五百七石零丙午停退條六百二石零亦依甲辰例限年送耗元穀充報之後仍錄本道會付則似爲便好臨津長山餉穀係是陰雨之備兩鎭事勢雖不可不念而峽農遜於野邑今若一竝輸納則險路負戴客地留連之弊亦所當恤姑令捧留本邑待明秋輸納則可爲一分紵力之道下詢廟堂而處之何如上曰左右相今方入侍各陳所見可也左議政李性源曰江都餉米之漸就耗縮雖甚可悶畿甸事勢亦不可不顧耗條之輸納元穀之移屬旣有已例今此癸卯條丙午條之限年送耗仍錄本道者道臣所奏亦有所據竝依甲辰例許施臨津長山餉穀之捧留本邑待明秋輸納亦爲畿民紵力之道依所請準許似好矣右議政蔡濟恭曰耗條之限年輸送元穀之本道會錄在江都可充原數在本道大係民願道臣旣引已例有所陳請則何可許施於前而靳持於今乎至於臨津長山餉穀之待明秋輸納亦可紵民力道臣所請竝爲準施恐無妨矣上曰依爲之出擧條命退諸臣以次退出
정조 12년
戊申十月初五日巳時上御誠正閣大臣有司堂上入侍時左議政李性源右議政蔡濟恭戶曹判書徐有隣禮曹判書李在簡吏曹判書鄭昌順行副司直尹蓍東兼都承旨沈豐之漢城判尹徐有防行副司直沈頤之趙心泰慰諭御史鄭大容左承旨李時秀假注書李貞運記事官李相璜金祖淳以次進伏訖上曰御史何日發行耶大容曰以初十日發行矣上命濟恭讀綸音訖性源曰北民雖甚愚迷承此綸音必感泣矣濟恭曰百姓至愚亦神豈無感激而涕泣者乎字字懇惻節節摯到自古史牒亦豈無恤民之辭令而未有如今日之綸音也臣竊以爲與典謨相表裏也上曰昔在先朝曾有語及民事玉淚自下之敎承先朝五十年字恤之餘予雖欲泛看得乎予雖萬萬不及聖德而當此歉歲若無字恤之擧則是豈繼述之義乎綸音中爾飢猶飢爾寒猶寒之敎寔予實心也性源等曰若非視民如子之至仁聖意則孰能形容之至斯乎水旱之災亦有歲運之不免而若善修人事則或有轉移之道自上惻怛之誠可感天心則北民必不至塡壑之境況七道同豐惟北獨歉道臣御史必盡心接濟庶可釋慮矣大抵北路累被朝家之恤典父母孔邇渠豈不知乎性源曰非但賑民之爲可恤國家之可恃者卽還民也顧恤此屬然後可無嗣歲之憂矣濟恭曰惟我聖上萬機之暇夙宵憂勤雖以昨日言之臣等告退之後又復召見北路別付料以至夜深臣等竊以爲自上寢睡時絶罕下情不勝悶迫矣上曰予則不難於勞力惟勞心最難使民生奠安朝廷無傾軋之習則至於勞力何害之有哉且再昨則是大享日也昔在先朝寶齡已躋八旬而將事前未嘗寢睡予於是日豈可安寢乎上曰御史其間更有商量否下去後惟當便宜闊狹雖其三分一及折半停退者民力若難辦則亦不可無量減如或少勝於所聞則雖三分一之中捧其二亦未爲不可矣性源曰旣有成命則雖或少勝不可更捧矣上曰蕩減之中如或有已先捧者當何以爲之耶性源等曰其中先納者必其力稍裕者也旣捧之物不可還給矣上曰其中奴婢貢蔘價朔饍物膳中先納者御史當何以處之同是民也而或捧或不捧者旣欠均平且或有民則出納而本倅則不知吏緣爲奸者不可不推給於民矣濟恭曰旣納於官者不可出給以明年移施若其民納而官不知者使百姓呈訴而推給則好矣上曰此等處正是御史之責至於三分一四分一之類旣已盡爲區劃若無他闊狹之道則實惠亦難下究矣性源曰每當荒歲流丐之類如有富民中收養濟活者則地方官之成給立案乃是事目而近來賑畢歲登之後地方官之勿施立案者居多富戶視以爲戒流乞無處依歸旣非朝家本意又妨饑歲賑政北關御史方入侍今番則嚴飭列邑申明舊式俾免如前無實之歸何如上曰卿言甚好以此出擧條卽爲申飭行會御史下去後亦須另加察飭俾有實效可也出擧條上曰昨聞有司堂上言婦女簇頭里上隨品着圈事三大臣之意皆以爲好而諸議或有不一云此當何以爲之耶卿等各陳所見可也性源曰婦女髢䯻之屬專無貴賤之別矣今幸積弊永祛品式大備今若依領相之見無論金玉銀各從夫職以表命婦之品飾似好矣濟恭曰我國婦女儀章本無等威今當改制若以金玉銀從夫職以表貴賤則事涉便好首相之意亦如此云矣上曰諸宰以次陳之可也有隣曰朝臣妻從夫職表等級之議臣亦別無異同依此添入於節目中似合事宜而玉則用燔金銀則用鍍允合於祛侈崇儉之本意矣在簡曰今此禁髢之擧實出於祛侈風省冗費之聖意而我國婦女服飾本無等威今不必創出無前之制又生一弊矣昌順曰從其夫職明其等威大臣之言諸宰之見旣以爲好則今於節目中似當添入此一條矣蓍東曰僉議純同臣不敢異議而我國婦女之服飾本無等威今不必創行於禁髢之時且無章服而只表首飾恐有上下不稱之嫌矣有防曰臣於昨日賓廳與諸宰亦以此酬酢而我國婦女服飾元無等夷今若因此而從其夫品秩以金玉等屬區而別之似好矣豐之曰今此玉金銀從夫職之議固好矣而若用圈子則男女服飾之通用恐涉如何似宜區別定制矣頤之曰命婦服飾宜有表章之道故臣亦以此爲好矣心泰曰今此玉金銀從夫職者出於品標之意僉意純同臣亦以此爲好矣上曰首備堂卽往領相家問議入侍以奏可也有隣回奏曰依下敎就議于領議政則以爲七寶之屬雖已設法嚴禁而若不隨其階級著爲令式則末流之弊返或有冒犯之慮各從夫職以銀金玉表其貴賤則未得受夫人恩誥者不敢逾越侈習僭制不期祛而自祛區區淺見蓋出於永絶奢靡之意表貴賤之義略寓於其中而係是儀章恭竢上裁云矣上曰予意之自初持難固非一端禮判知申參差之論不惟爲然大抵加髢之申禁出於不得已外此無論好制不好制凡係眼生新制都涉不緊此一不可也屬之儀章欲表貴賤則內外命婦上衣下裳頭粧足穿等種種隨品別異之制用於公私大禮者自有不易之制如首飾大維盤子之自九至一圓衫長衫唐衫之斑袖多寡緞羅名色胸褙之宗親命婦麟澤文官命婦雀雁鵬武官命婦虎豹熊羆大裳之畫雲鶴鵰鵲鸂鶒品帶之犀金銀鐵緞紬佩玉之靑玉黃玉舃鞋之黑紅縀及黑熊皮無非表貴賤之儀章內朝之禮久廢惟有空文藏在內府今於便服之便服褻衣之褻衣簇頭里忽以如碁大玉片金塊付之此二不可也意在慮患欲祛僭汰則雖男人之章服塗人耳目者市井白徒之嫁娶近俗稱以借吉帽袍品帶乃敢無難服着獨此婦女簇頭里上金玉圈寧有不借用之理然則何異於七寶粧之貰用乎此三不可也男人着網巾故便於貫纓圈子之制出婦女之效以懸圈甚無謂此四不可也女象地地形方命服葱珩古制必取方玉況於頭上之飾借用男人之物大違方佩之本意此五不可也玉用磻玉金用鍍金設令嚴主科條俾無得違越閨門之內禁吏不入眞玉純金之屬雖家家人人濫用安得以知之此六不可也一品命婦始許懸玉文蔭武卿宰夫人應懸者數必零星況以實職爲限如祿射陞品老職同樞納粟衛將等崇政以上妻當無不懸之然則名士大夫三品以下妻反不若此輩此七不可也用夏變夷綸音旣言之以簇頭里上懸頂子亦果無反違本意之嫌乎此八不可也有一於此不可爲況兼有八不可之嫌乎僉議非曰無所據予則決知其不可用簇頭里上懸金玉一款亟置之可也出擧條昌順曰竝與花冠各從所好爲之似無妨矣上曰花冠則易至生弊此則禁之好矣上曰簇頭里七寶之飾不可不嚴禁七寶貰用之路先爲禁防而使之轉相聞知毋得犯禁可也心泰曰事目頒下後自臣廳當嚴禁矣心泰曰今以女僧事適發言端敢此仰達矣臣廳囚禁罪人張世輝素來頑悍凌級犯分無所顧忌每有酒醉隣近士夫不被其侵逼者尠少末乃有拔劍酗辱之擧罪實難赦而且男老嫗手段渠之伎倆盜劫有夫之女而爲其夫者忍憤含辱莫敢誰何究其所爲尤萬萬絶悖故七月間自臣廳譏察捉囚矣因其妻擊錚稱冤自刑曹以從速査處事回啓蒙允則臣之不卽擧行非不知惶悚而渠不過一常漢以賤凌貴以强侵弱都萃渠身而曾以男老嫗自來有名者則不可容易決放姑爲仍囚從重勘繩恐不可已敢此仰達矣上曰移送刑曹照律配所以絶島磨鍊可也出擧條命退諸臣以次退出
정조 12년
戊申十月初五日未時上御重熙堂左副承旨入侍時左副承旨趙衍德假注書白慶楷記事官尹行任金祖淳以次進伏訖上曰有司堂上入侍賤臣承命出與有司堂上徐有隣偕入進伏命書傳敎曰今年畿農謂之中年則可也謂之豐年則未可昨與再昨連以守摠舊還事屢詢不卽決者此也朝筵召問守使畿伯與所料無間雖曰丙午停退條爲最近云而以萬二千石餉穀之竝督於廣州一府民勢必當末由昨日有三分二分捧之廟議然猶當捧爲八千數予則曰此亦爲難不惟是也秋幸時廣果兩邑民之所授還穀特命除耗廣民當除條數至數千云旣除還耗反捧舊餉而當捧之數累倍於當除烏在其軫恤之意況年事又未可以大熟言乎廣州山城軍餉停退條追分排八千餘石中更減四分三一以重軍餉一以抒民力事分付又命書傳敎曰向因輪對官李鎭宅所懷有道伯秋巡時奉審後稟處之命今聞道伯所奏亦如前聞久遠陵寢修改不可遽議水道之順行亦旣有功省事易就之方自下雖不敢擅請如是爲之實合便好齊陵裳石縫綻稍下處來頭曲墻修改時以精潔油灰從便鋪塡事分付該曹預令知悉又命書傳敎曰以其叔均郞事現告兼帶方引義云傳旨未下前勢似然矣左承旨許遞前望單子入之命退諸臣以次退出